**Predkladacia správa**

Úrad vlády Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (ďalej len „návrh zákona“).

Návrh zákona sa predkladá ako iniciatívny návrh a predstavuje realizáciu Programového vyhlásenia vlády Slovenskej republiky na roky 2021-2024 v oblasti „ľudské práva a občianska spoločnosť“ v súlade so záväzkami cieľa politiky č. 4 „Sociálnejšia a inkluzívnejšia Európa vykonávajúca Európsky pilier sociálnych práv“, záväzkami špecifického cieľa „Podpora sociálno-ekonomickej integrácie marginalizovaných komunít, ako sú napríklad Rómovia“, opatreniami 1 až 4 ustanovenými v nariadení Európskeho parlamentu a Rady (EÚ) 2021/1060, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom, rybolovnom a akvakultúrnom fonde a rozpočtové pravidlá pre uvedené fondy, ako aj pre Fond pre azyl, migráciu a integráciu, Fond pre vnútornú bezpečnosť a Nástroj finančnej podpory na riadenie hraníc a vízovú politiku (Ú. v. EÚ L 231, 30. 6. 2021).

Návrh zákona zároveň reflektuje obnovený záväzok Slovenskej republiky voči Európskej únii k účinnejším vnútroštátnym opatreniam prostredníctvom nástroja soft law, ktorý Slovenská republika deklarovala Európskej komisii aj v rámci rokovaní o Návrhu Partnerskej dohody Slovenskej republiky na roky 2021 – 2027. Európska komisia počas týchto rokovaní uviedla, že pokiaľ nepríde k promtnej inšitucionálnej úprave Úradu splnomocnenca vlády Slovenskej republiky pre rómske komunity na zákonnej úrovni, môže prísť k ohrozeniu čerpania prostriedkov z fondov Európskej únie. Z tohto dôvodu predkladateľ predložil návrh zákona do skráteného medzirezortného pripomienkového konania. Cieľom predkladaného návrhu zákona je inštitucionálna úprava centralizácie a koncentrácie agendy koordinácie uskutočňovania inklúzie marginalizovaných rómskych komunít vrátane použitia finančných prostriedkov z fondov Európskej únie určených na inklúziu marginalizovaných rómskych komunít, v organizačnej štruktúre Úradu vlády Slovenskej republiky, v súlade s vyššie uvedenými odporúčaniami Európskej únie a vyjadrenými záväzkami k Európskej únii.

Návrh zákona nebol predmetom vnútrokomunitárneho pripomienkového konania a ani nebol predmetom predbežného pripomienkového konania, pretože nebol identifikovaný ani jeden z vybraných vplyvov. Návrh zákona bol predmetom skráteného medzirezortného pripomienkového konania a na rokovanie Legislatívnej rady vlády sa predkladá bez rozporov.

Navrhovaný dátum účinnosti návrhu zákona nadväzuje na proces prípravy, prijatia a schválenia Návrhu Partnerskej dohody Slovenskej republiky na roky 2021 – 2027.